
כרטיס חניה ארצי אחיד.


היו"ר אברהם פורז:

	הנושא: כרטיס חניה ארצי. מה הבעיה?

אהוד הלל:

	אנחנו ערוכים להפעלה של כרטיס החנייה האלקטרוני, כאשר בעצם הכרטיס הזה עבר הליכי מכרז ואושר על ידי בית המשפט העליון ככרטיס שיופעל על פי תקנה 70, כלומר ככרטיס חניה ארצי. 

היו"ר אברהם פורז:

	מה המודל? איך זה צריך לעבוד?

ששי שילה:

	אנחנו כאן על מנת להציג ולקבל את אישור הוועדה לתעריפים המירביים להנהגה של כרטיס חניה אלקטרוני. למעשה, מי שיכול להנהיג כרטיס חניה ארצי זה מרכז השילטון המקומי. יש כרטיס חניה כזה שקיים היום שהוא כרטיס חניה מנייר שמונהג ומופעל באמצעות החברה למשק וכלכלה. אנחנו מייצגים את החברה פה, שהיא חברה בת של מרכז השילטון המקומי. זאת חברה שפועלת ללא מטרות רווח. למעשה, אנחנו פועלים מזה כ-8,9 שנים להנהגת הכרטיס הזה. במסגרת ניסוי שנערך לפני שנים בהשתתפות של הערים הגדולות, שלאחר זמן הוכר גם כהליך של מכרז, זכתה חברה בשם "איזי פארק".

היו"ר אברהם פורז:

	איפה יש דבר כזה בעולם?

עודד בשן:

	אני קודם כל רוצה להודות למר פורז שהוא זימן ועשה תהליך זריז כדי שנוכל להגיע. 

היו"ר אברהם פורז:

	שמעתי שאתם תקועים.

עודד בשן:

	ב-2 לינואר היה צריך להפעיל את הפרוייקט. אנחנו נמצאים אחרי עיכובים ומשפטים.  אתה יכול לחנות עם הכרטיס הזה בכל עיר, לא צריך להחליף כרטיסים. אתה משלם רק את זמן החנייה שלך.

היו"ר אברהם פורז:

	איך זה יעבוד מול תיירים ששוכרים מכוניות?

עודד בשן:

	בעולם היום אנחנו מטפלים במספר פרוייקטים. זה מקום ראשון בעולם.

ששי שילה:

	זה פרוייקט יחודי. הכרטיס הזה, למעשה, בא בנוסף לאמצעים הקיימים שנוגעים ברשויות המקומיות, קרי כרטיסי חניה מנייר, קרי כרטיסי חנייה ארציים או מקומיים מנייר. זה בא בנוסף לכל הכרטיסים האחרים. הכוונה היא לבוא להקל על המשתמש, על התושב בכלי או באמצעי נוסף של חנייה, כאשר התשלום כאן, בניגוד לאמצעים האחרים, נעשה בדיוק על פי זמן החנייה המדוייק שהוא חנה, ולא מעגלים פה כלפי מעלה ולא על פי שעות עגולות וכיוצא באלה. זה בא ככלי נוסף.

היו"ר אברהם פורז:

	כרגע זה בסך הכל כמו סטופר שהולך אחורנית?

ששי שילה:

	זה בעצם כמו סטופר טעון בכסף.

היו"ר אברהם פורז:

	כל דקה שווה אותו דבר. אם אני שם 60 דקות, זה לא משנה באיזה עיר, אני שורף 60 דקות.

ששי שילה:

	אתה קודם כל קובע את העיר שבה אתה רוצה לחנות.

היו"ר אברהם פורז:

	אם המחיר הוא אחיד, למה חשוב באיזה רשות אני נמצא?

ששי שילה:

	המחיר לא אחיד.

שאול מזרחי:

	אתה טוען את זה ב-200 שקל. אתה משתמש בזה במשך תקופה של חודשיים בערים מסויימות בארץ. כשאתה הולך עוד פעם לטעון את זה, זה פורק את עצמו וזה מחלק את הכסף איפה שחנית לכל רשות ורשות. כשאתה טוען את זה מחדש יוצא לך דוח מפורט.

היו"ר אברהם פורז:

	זה נכנס לזיכרון?

עודד בשן:

	יש זיכרון שמכיל טבלה בכל עיר. כשאתה טוען כסף זה פורק את כל החניות הקודמות ומזכה את כל הערים.

היו"ר אברהם פורז:

	כשאתה טוען את זה מחדש, איפה אתה עושה את זה?


עודד בשן:

	עיקר הטעינות יהיו בתחנות דלק, איפה שיש עמדות אוטומטיות.  אתה בא, מעביר כרטיס אשראי..

היו"ר אברהם פורז:

	איך זה יעביר את האינפורמציה?

עודד בשן:

	זה עובד על טכנולוגיה ללא מגע, דרך שדה אלקטרו מגנטי.

היו"ר אברהם פורז:

	יש איזה שהוא כרטיס בפנים?

עודד בשן:

	לא. יש בתוכו מיקרו פרוססור, שזה מחשב.

היו"ר אברהם פורז:

	אבל איך זה מתחבר?

עודד בשן:

	בלי מגע. 

היו"ר אברהם פורז:

	דוחפים את הכרטיס פנימה?

עודד בשן:

	מניחים. 

היו"ר אברהם פורז:

	ואז הוא מצד אחד מטעין, מצד שני קולט את האינפורמציה שיצאה.

ששי שילה:

	על פי האינפורמציה הזאת קבענו תהליך של חלוקת הכספים שמגיעים לרשויות המקומיות. כל רשות תקבל על פי זמן החניה האמיתי שהכרטיס הזה חנה אצלה בעיר.

היו"ר אברהם פורז:

	אני כבר רואה כמה טעויות יהיו. מישהו יכתוב 04 במקום 03, ואז יגידו שזה לא הרשות שלו. לפחות ששם הרשות תופיע בכתוב.




יוסף סלומון:

	מרבית החניות זה באותה עיר שאתה בדרך כלל חונה. ברירת המחדל היא תמיד לחזור למקום החנייה הקודם, כך שבמרבית המקרים אתה לוחץ on on ואתה מגיע לעיר שבה חנית. גם בכרטיסי נייר יש את התופעה של שימוש בכרטיס נייר של תל-אביב ברמת-גן, או של רמת-גן בבת-ים.

היו"ר אברהם פורז:

	כן, אבל שם לפחות כתוב לך באותיות קידוש לבנה.

אתי בנדלר:

	אני מבינה גם שלא כל הרשויות המקומיות כלולות בהסדר הזה  אלא רק חלק קטן.

ששי שילה:

	כל מי שמנהיג חניה מוסדרת כלול בתוך הסיפור הזה. אנחנו, אגב, מריצים את כרטיס החניה בחיפה..

היו"ר אברהם פורז:

	מישהו קנה ושם מספר כרטיס לא  נכון ובעקבות זה קיבל דו"ח. מה יעשה שופט בסיטואציה כזאת? הוא יחייב אותו? 

שאול מזרחי:

	אתה יודע כמה כרטיסי חניה שמים בטעות ומקבלים דו"ח על זה.

היו"ר אברהם פורז:

	אני אגיד לך למה. הגיע הזמן שנהיה כמו כל המדינות, שכל מאה מטר יהיה מכשיר. אנחנו מקדימים את העולם. אני לא אוהב לשמוע על דבר שלא נוסה בשום מקום ואנחנו חלוצים בו.

שאול מזרחי:

	יש את האיזי פס בניו-יורק שעובד על אותו עיקרון.

היו"ר אברהם פורז:

	זה משהו אחר.

יוסף סלומון:

	אנחנו בהרצה של קרוב ל-8 חודשים בחיפה, עם קרוב ל-1300 כרטיסים.

היו"ר אברהם פורז:

	טוב, אולי זה יעבוד. אולי אני פסימי. 




יחיאל אטיאס:

	מדובר על 22 רשויות מקומיות שמפעילות היום הסדר חנייה. השיטה הזאת היא שיטה נוספת, היא וולונטרית לחלוטין. מי שירצה לחנות ברמת-גן..

היו"ר אברהם פורז:

	עדיין ימשיכו למכור את הקרטונים?

יחיאל אטיאס:

	ודאי. זאת שיטה נוספת. ברור שזה יעבוד בהתחלה עם אנשים שעובדים עם האינטרנט ועובדים עם מחשבים. להם זאת לא תהיה בעיה להפעיל שני כפתורים.

היו"ר אברהם פורז:

	זה הכל נובע מגישת השילטון המקומי שרואה בכל הסיפור של החנייה אמצעי לגביית כסף ולא כלי להסדרת תנועה, ולכן רוצים כמה שפחות להשקיע בהסדרת התנועה וכמה שיותר מהר לגבות כסף. זאת לא המטרה של הסדרי החניה. הסדר חניה מיועד לזה שאחרי שעה תפנה את המקום ותתן למישהו אחר. בגלל שהשילטון המקומי רואה בזה מחלבה לכסף, הוא רוצה כמה שפחות להשקיע במתקנים, בעמודים, בהכל אבל כמה שיותר לגבות. זאת שיטה טובה. 

יוסף סלומון:

	לא במקרה הזה. כרטיס חניה ארצי עולה 4.70. ברגע שגירדת אותו, שילמת כנהג 4.70. אם עם הכרטיס האלקטרוני חנית בראשון לציון 10 דקות, חוייבת לפי תעריף של ראשון של 2.50 שקלים..

היו"ר אברהם פורז:

	כן, אבל אתה מתמודד איתי מול כרטיס חניה ארצי, ואני מתמודד איתך על המתקנים שיש בכל מקום בעולם שפועלים לפי דקות.

יחיאל אטיאס:

	זה אותו דבר.

היו"ר אברהם פורז:

	למה? אתה מראש מחליט כמה זמן אתה רוצה להיות שם, וזהו. אתה לא חייב לשים שעה שלמה, אתה יכול לשים גם חלקי שעה.

יחיאל אטיאס:

	זה יותר מתוחכם, כי שם אתה צריך להחליט שאתה לוקח לשעה גם אם אתה רוצה לחצי שעה כי אתה מפחד, פה אתה לא צריך להחליט את ההחלטה מראש. אתה בא, ואם חנית רק 10 דקות אתה משלם על 10 הדקות האלה.

עודד בשן:

	בכרטיס הזה יש את כל היתרונות, כי הוא בתוך האוטו. אתה לא צריך לחפש מתקן לא בשמש ולא בגשם.



היו"ר אברהם פורז:

	אני לא מאושר מזה, אבל..

גל שמעוני:

	יש לנו נסיון עם מעל ל-1000 אנשים.

היו"ר אברהם פורז:

	אם יש גם כרטיסים, גם עמודים וגם כזה מכשיר זה בלאגן. צריך להיות הסדר אחד. 

יוסף סלומון:

	לחנות בראשון לציון ולשלם 40 אגורות עם הכרטיס הזה זה לא חליבה של הרשויות, כי זה להפסיד 4.70 באלטרנטיבה של כרטיס ארצי מנייר. אנחנו חושבים שזה הסדר הוגן. הרשויות שהיו שותפות ראו את ההצדקה בחיוב זמן אמת ובחיוב על פי תעריפים של הרשות בהן חנה הרכב, כך שמהבחינה הזו זו לא חליבה. 

לאה ורון:

	מתוך ה-22 רשויות שמפעילות את ההסדר חניה, כולן שותפות לו?

יחיאל אטיאס:

	כולן חייבות על פי החוק. כל הרשויות המקומיות שמנהיגות הסדר חניה חייבות על פי החוק לכבד את הכרטיס החנייה הארצי. המטרה של החקיקה בזמנו היתה ליצור הסדר אחיד, אבל לא הסדר אחיד שמחייב את האזרח לסוג מסויים של חניה. יש דיעות שונות. חלק מעדיפים מכשירי חנייה וחלק יעדיפו את זה. בפני התושב יש אלטרנטיבה לבחור.

היו"ר אברהם פורז:

	אני מבקש שתתמודדו עם מה שכתוב בסעיף (ג): "שר הפנים ושר התחבורה יקבעו, באישור ועדת הכלכלה של הכנסת, את המחיר המרבי עבור החניה על פי הסדר החניה הארצי האחיד. מה אתם אומרים, שזה מחיר מרבי, אבל הוא לא מחייב את כולם להתיישר לפיו?

יחיאל אטיאס:

	המחיר המרבי לכרטיס החניה האלקטרוני הוא המחיר המרבי הפשוט. הטכנולוגיה של הכרטיס הזה מאפשרת לתושב לשלם את המחיר שנהוג באותה רשות מקומית. באלטרנטיבות הקודמות אי אפשר היה להגיע למצב של לזהות את מקום החניה ולחייב את התעריף שבאותה רשות מקומית, כי ב-22 רשויות המקומיות שמנהיגות חניה אין תעריף אחיד. הכרטיס מאפשר לתת את התעריף המרבי באותה רשות.

היו"ר אברהם פורז:

	האם מותר לעשות תעריף דיפרנציאלי לפי מה שהחוק אומר?

אתי בנדלר:

	ניתן לעשות תעריף דיפרנציאלי, ובלבד שהוא יהיה כפוף לתקרה שתקבע על ידי השרים. את זה, נדמה לי, שלא קיבלנו. 


דורית תפר:

	השרים, למעשה, השאירו את המצב הקיים. 

היו"ר אברהם פורז:

	השרים יכולים לומר שהמחיר לשעה לא יעלה על X, וכל רשות מקומית יכולה, אולי, לקחת פחות אם היא רוצה.

יונתן בך:

	עד היום לא קיבלנו את האישור של השרים..

היו"ר אברהם פורז:

	הרי החוק הוא מלפני 8 שנים. ב-1993 נאמר ששר הפנים ושר התחבורה יקבעו את המחיר המרבי. האם נקבע אז מחיר מרבי?

יחיאל אטיאס:

	זה הכרטיס החניה הראשון שהונהג לאחר החוק.

היו"ר אברהם פורז:

	זאת אומרת ש-7 שנים החוק הזה לא קויים. לא היה כרטיס חניה ארצי..

ששי שילה:

	לא הונהג כרטיס חניה ארצי כדי שיהיה צורך לבוא לאישור השרים ולאישור הוועדה. הכרטיס מנייר הונהג עוד קודם.

היו"ר אברהם פורז:

	רבותי, האם שר הפנים ושר התחבורה קבעו מחיר מרבי? הסמכות היחידה שלנו היא רק לגבי זה, אין שום דבר אחר.

יחיאל אטיאס:

	יש פה בעיה. אנחנו מדברים על תעריף מרבי, כשלמעשה הכרטיס החניה האלקטרוני מאפשר לפצל את זה לתעריפים המרביים ברשויות המקומיות.

היו"ר אברהם פורז:

	לא, זה לא מה שכתוב. שר הפנים ושר התחבורה יכולים לקבוע את המחיר המרבי על פי הסדר חניה ארצי. לפי הדברים כפשוטם, השרים חייבים לקבוע תעריף מקסימום וכל רשות מקומית, בהנחה שזאת הפרשנות הנכונה, יכולה לקחת פחות אם היא רוצה.  מה עם התעריף המרבי? אנשי משרד התחבורה, פנו אליכם?

רונן ישעיהו:

	לא.


דורית תפר:

	אנחנו פנינו ללשכה המשפטית של משרד התחבורה. הלשכה המשפטית של משרד התחבורה נרתעה מלדון בזה, ולכן פנינו ליועץ חיצוני. 

היו"ר אברהם פורז:

	טוב, רבותי, הפנייה שלכם היא פנייה בלתי חוקית בעליל, כי אתם טוענים שהמחיר המרבי יהיה בהתאם לתעריפים הנהוגים ברשויות בהן חונה הרכב. השר צריך לקבוע מחיר מרבי בתקנות, ואתם יכולים לקחת פחות. אני מבקש מהיועצת המשפטית לומר לנו את חוות דעתה המשפטית.

אתי בנדלר:

	במכתבו מיום ה29 במרץ של שר הפנים נתן שרנסקי אל יושב-ראש ועדת הכלכלה, חבר הכנסת אברהם פורז, שהועבר אלינו היום בפקס, שעניינו אישור תעריף החניה עבור הסדר חניה ארצי אחיד, נאמר: "בתוקף הסמכות לפי סעיף 70ב(ב) לפקודת התעבורה, מבקשים שר הפנים ושר התחבורה לקבוע את המחיר המרבי עבור חניה על פי הסדר החניה הארצי האחיד". מכתב זה, נדמה לי, אינו עונה על דרישות פקודת התעבורה שבסעיף 70(ג): "שר הפנים ושר התחבורה יקבעו, באישור ועדת הכלכלה של הכנסת, את המחיר המרבי עבור החניה על פי הסדר החניה הארצי האחיד". יקבעו, קודם כל, לפי חוק הפרשנות, זה בתקנות. אין בפנינו תקנות. תקנות אמורות להיות חתומות על ידי שני השרים, לפחות במכתב הפנייה לוועדה. וכאן, כל מה שנאמר במכתבו של שר הפנים זה שפנייתו זו הינה על דעת משרד התחבורה. המשרד איננו מספיק לצורך העניין. ודאי שזה צריך להיות על דעת ובחתימת ובאישור שר התחבורה. הליקוי העיקרי, לדעתי, במכתב הזה זה שלא נקבע בו מחיר מרבי, שזה בעצם הנושא שאותו אמורה ועדת הכלכלה לאשר בתקנות שעליהן חתומים שני השרים. כל אשר נאמר במכתב הזה זה "שהמחיר המרבי בכל רשות מקומית יהיה מחיר החנייה החל באותה רשות על פי חוקי  העזר ביום מתן אישור השרים". 

היו"ר אברהם פורז:

	אני בעד השפה האנגלית, אבל "איזי פארק"? למה במדינת ישראל זה צריך להיות השם? מילא גוף פרטי, אבל גוף ציבורי? השילטון המקומי צריך להשתמש במילים כאלה? מה קרה לשפה העברית? 

אתי בנדלר:

	אם השרים הם שצריכים לקבוע את המחיר המרבי עבור החניה, ברור שאין הם יכולים להשתחרר מהחובה הזאת על ידי כך שהם יגידו שהמחיר המרבי הוא המחיר שנקבע על ידי כל רשות מקומית בחוקי העזר שלה.

היו"ר אברהם פורז:

	יש מישהו שיש לו חוות דעת משפטית אחרת? אם זאת הפרשנות, אז אנחנו מקיימים דיון על ריק, משום שחובתם של שני השרים להתכנס ולקבוע מחיר מרבי. אם אני יכול להבין את כוונת המציעים, הכוונה היתה שהמחיר יהיה אחיד.

אברהם רביץ:

	אני לא מבין מה השר מבקש מאיתנו. הוא כותב: "נבקשך להביא עניין זה לדיון בוועדת הכלכלה לצורך אישור ההסדר בדחיפות המירבית, על מנת לאפשר הפעלת הסדר חניה ארצי". אני מניח שהוא מדבר על ההסדר, לא על המחיר.

היו"ר אברהם פורז:
	
	בשביל ההסדר הוא לא צריך אותי.

אתי בנדלר:

	ההסדר לא טעון אישור ועדה. בפירוש נאמר מה זה הסדר חניה ארצי בסעיף 70(ב): ...כרטיס חניה ארצי מטעם המרכז לשלטון מקומי או כל הסדר אחר שיבוא מטעמו במקומו". 

אברהם רביץ:

	הוא לא מבקש מאיתנו שום דבר.

עודד בשן:

	חברת "איזי פארק" זכתה במכרז הזה בשנת 1997.

היו"ר אברהם פורז:

	לא נראה לי שמשנת 1997 חל שינוי דרמטי במצבך.

עודד בשן:

	אנחנו נמצאים באיזור תעשייה צפת, חצור, ראש פינה, ושם המוצר הוא כזה כדי שהוא יתאים לשוק העולמי. אנחנו 98% ייצוא וצריכים להתאים לשוק שבו מגיעים הדולרים למדינה מבחינת השמות של המוצרים. החברה היא גדולה וידועה בעולם. כאן יש לנו מצב שהנושא מתעכב אצל השרים חודשים על חודשים. זה פרוייקט שהיה צריך להיות מופעל ב-2 לינואר, אחרי הרבה דחיות, והוא לא מופעל בגלל סעיף של התעריף. הציוד פרוס בשטח, כרטיסים הוצאו ומחכים, וכל ההמתנה היא בגלל  שהשרים את האישור שלהם לא נתנו. זאת הסיבה לכינוס.

היו"ר אברהם פורז:

	רבותי, מכתבו של שר הפנים אינו עונה, לפי חוות דעתה של היועצת המשפטית, על דרישות החוק. אם מותר לי להביע את דעתי, גם אני חושב שהיא צודקת. לפי החוק כפי שאנחנו קוראים אותו, חובתם של שני השרים לקבוע מחיר מרבי בתקנות. אחרי שהם יקבעו מחיר מרבי, יכולה הרשות המקומית אם היא מוצאת לנכון להפעיל איזה הסדר שהיא רוצה כי החוק לא מונע את זה ממנה. אנחנו נקיים ישיבה נוספת בעניין הזה מיד בתום הפגרה, זאת אומרת אחרי יום העצמאות. אנחנו מבקשים משרי הפנים והתחבורה להתקין את התקנות המתחייבות בהתאם לחוק. ברגע שתקבעו מחיר מרבי, מרכז השילטון המקומי או מי שרוצה יוכל לקבוע תעריפים הנמוכים מהמחיר המרבי על בסיס דיפרנציאלי. אין לנו מה להחליט כרגע. ההפעלה של זה כשלעצמה איננה טעונה אישור של ועדת הכלכלה, רק התעריף, כי כתוב פה הסדר חניה ארצי אחיד. נא להודיע לשר שרנסקי שאנחנו מצפים, ביחד עם שר התחבורה, שהם יתקינו צווים ותקנות העונים על דרישות החוק. רבותי, אנחנו מבקשים שעד סוף פגרת הכנסת תביאו בפנינו משהו שעומד בדרישות החוק.

תודה רבה.

הישיבה ננעלה בשעה 10:30






































